Praktmålere

Praktmålere (Uraniidae) er en familie av sommerfugler som ligner på dagsommerfugler eller de egentlige målerne. De blir vanligvis plassert i gruppen Geometroidea men noen taksonomer plasserer dem nær dagsommerfuglene. Det er kjent omtrent 700 arter fra tropiske områder. Underfamilien Uraniinae omfatter store og fargerike, dagflygende arter som ligner sterkt på dagsommerfugler, de andre underfamiliene er mindre og ligner mer på målere. Et særtrekk ved familien er at høreorganene (tympanalorganer) i bakkroppen er ulike hos de to kjønnene. Hos hannene sitter de bakerst på sidene på andre bakkroppsledds ryggplate (tergitt), men hos hunnene på den tilsvarende bukplaten (sternitt). 


== Utseende ==
Middelsstore til meget store (vingespenn 15 – 160 mm) sommerfugler, slanke med store vinger, kroppen ganske liten. Hodet er forholdsvis stort, sugesnabelen velutviklet, antennene trådformede, av og til noe fortykkede, forholdsvis korte. Underfamilien Uraniinae har mørk grunnfarge med flekker og bånd i sterke farger, ofte med iridiserende blått og/eller grønt. De er blant de mest spektakulære av alle sommerfugler. De andre underfamiliene er mindre, hvite eller brunlige, og minner om målere (Geometridae). Forvingene er trekantede og nokså brede. Underfamilien Epipleminae kan rulle dem delvis opp når de hviler, det samme gjør de med bakvingene, slik at det blir en stor sprik mellom forvingene og bakvingene, noe som skiller dem fra ellers svært like målere. Bakvingene er gjerne noe avlange og smale, hos underfamilien Uraniinae er bakkanten gjerne trukket ut til én eller flere "stjerter". Larvene er sylindriske og nakne, noen er grønne, men andre er mer fargerike.


== Levevis ==
Artene i Uraniinae lever gjerne på giftige planter, blant andre i vortemelkfamilien (Euphorbiaceae). De tar trolig opp giftstoffer fra plantene og de sterke fargene hos både larver og voksne signaliserer at de er giftige. Noen arter ligner også sterkt på giftige arter i familien svalestjerter (Papilionidae). 
Uraniinae har store bestandssvingninger og er kjent for at de kan foreta store massevandringer når bestandene er høye. De fargerike artene i Uraniinae flyr om dagen, de andre underfamiliene om natten.
Artene i de andre underfamiliene lever blant annet på planter i oljetrefamilien (Oleaceae) og svalerotfamilien (Asclepiadaceae), som gjerne også inneholder giftstoffer.


== Utbredelse ==
De fleste artene lever i tropene, men den største underfamilien, Epipleminae (noen ganger regnet som en egen familie), er videre utbredt. To arter går så langt nord som til det sørlige Canada i Nord-Amerika, og arten Eversmannia exonerata, beskrevet frå Sibir, har nylig blitt funnet så langt vest som Latvia. Denne hvite arten med brune tverrstriper kan være i spredning vestover.


== Truede arter ==
Flere av de store, fargerike tropiske artene er knyttet til regnskog og kan forsvinne om denne hugges ned. Jamaicauraniden (Urania sloanus) levde på Jamaica, og har blitt karakterisert som den mest spektakulære av alle. Den døde ut rundt 1894, trolig på grunn av nedhugging av regnskogen den levde i. Madagaskaruraniden (Chrysiridia rhipheus) er en annen spektakulær art som kan være truet av habitatødeleggelse. Disse flotte sommerfuglene er også meget ettertraktede blant samlere, og ukontrollert innsamling, også for salg som turist-suvenirer, kan være en trussel om bestandene er små.


== Systematisk inndeling ==

Ordenen sommerfugler, Lepidoptera Linnaeus, 1758
Gruppen Glossata
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Gruppen Apoditrysia
Gruppen storsommerfugler, Macrolepidoptera
Overfamilien Geometroidea
Familien Uraniidae Blanchard, 1845
Underfamilien Auzeinae – 10 småvoksne arter, gulbrune, Sørøst-Asia til Ny-Guinea
Slekten Decetia Walker, 1860 – 7 arter, India – Ny-Guinea
Slekten Brachydecetia Holloway, 1998 – 2 arter, Borneo og Sumatra
Paradecetia albistellaria (Walker, 1863)
Underfamilien Epipleminae (= familien Epiplemidae i noen klassifikasjoner) - tallrike slekter, vidt utbredt, ca. 550 arter
Slekten Callizzia – en art går nord til Canada
Slekten Calledapteryx – en art går nord til Canada
Slekten Eversmannia Staudinger, 1871 – finnes ganske langt nord i Øst-Sibir. Én art går lenger vest:
Eversmannia exornata (Eversmann, 1837) – funnet vest til Latvia, eneste art i Europa
Underfamilien Microniinae – ca. 22 arter
Slekten Acropteris Geyer in Hübner, 1823 – 9-10 arter, India – Australia
Slekten Aploschema Warren, 1897 – to arter
Dissoprumna erycinaria (Guenée, 1857) – Guinea-Bissau
Slekten Micronia Guenée, 1857 – 3 arter, India – Ny-Guinea
Slekten Pseudomicronia Moore, 1887 – 4 arter, India – Sulawesi
Slekten Strophidia Hübner, 1823 – to arter, India – Australia
Underfamilien Uraniinae – ca. 67 arter
Slekten Alcides Hübner, 1822 – 11 arter, Australia, Ny-Guinea og omkringliggende øyer, bl.a.:
Zodiakuranide, Alcides metaurus (Hopffer, 1856) – Australia, meget spektakulær art
Slekten Chrysiridia Hübner, 1823 – to arter, Øst-Afrika, Madagaskar
Chrysiridia croesus Gerstaecker, 1871 – Tanzania
Madagaskaruranide, Chrysiridia rhipheus (Drury, 1773) – Madagaskar
Slekten Cyphura Warren, 1902 – 28 arter
Slekten Lyssa Hübner, 1823 – 10 arter, fra Himalaya østover til Australia, bl.a.:
Lyssa zampa – vidt utbredt, med vingespenn opptil 16 cm
Slekten Urania Fabricius, 1807 – 6 arter, Neotropiske region
Urania leilus (Linnaeus, 1767) – Amazonasbekkenet
Urania fulgens (Walker, 1854) – vestsiden av Amerika fra Mexico til Ecuador
Urania brasiliensis Swainson, 1833 – Brasils Atlanterhavskyst
Urania poeyi Herrich-Schäffer, 1866 – Cuba
Urania boisduvali Guerin-Ménéville, 1829 – Cuba
Jamaicauranide, Urania sloanus (Cramer, 1779) – Jamaica, utdødd
Slekten Urapteritra Viette, 1972 – 8 arter, Madagaskar, én art i Øst-Afrika
Slekten Urapteroides Moore, 1888 – to arter, Asia – Australia


== Kilder ==
Liste over artene: [1]
Dubatolov, V.V., Antonova, E.M., Kosterin, O.E. (1994) Eversmannia exornata (Eversmann, 1837) – the only known representative of the Epiplemidae (Lepidoptera) in West Palaearctic. Actias, Russian Journal for Scientific Lepidopterology 1: 19-23. [2]
Fauna Europaea [3]
Bilde av Eversmannia exornata : [4]


== Eksterne lenker ==
(en) Uraniidae i Encyclopedia of Life 
(en) Uraniidae i Global Biodiversity Information Facility 
(en) Uraniidae hos Fauna Europaea 
(en) Uraniidae hos ITIS 
(en) Uraniidae hos NCBI 
(en) Kategori:Uraniidae – bilder, video eller lyd på Wikimedia Commons 
Uraniidae – detaljert informasjon på Wikispecies